Schengener Ofkommes

D**'Schengener Ofkommes** (och bekannt als **Accorde vu Schengen**) ass en Ofkommes, dat de 14. Juni 1985 vu fënnef EU-Memberstaaten (Belsch, Däitschland, Frankräich, Holland a Lëtzebuerg), um Schëff *[[M.S. Marie-Astrid]]*, dat op der Musel am Dräilännereck viru Schengen louch, ënnerschriwwe gouf.

D'Zil war, Grenzkontrolle fir Wueren a Persounen tëscht de Schengen-Staaten ofzeschafen an d'Kontrolle vun de baussenzege Grenzen ze stäerken an ze harmoniséieren. D'Schengener Ofkommes gouf am Ufank baussent de Strukture vun der EU geschaf, well net all EU-Staate bereet waren matzemaachen.

## Memberschaft an Ëmsetzung
Den 19. Juni 1990 hunn Däitschland, Frankräich an d'Benelux-Länner e weidert Dokument ënnerschriwwen, déi sougenannt *Schengener Konventioun*, déi déi technesch Detailer reegelt.

Zu dëse Länner sinn no an no nach anerer derbäikomm:
* de 27. November 1990 Italien
* de 25. Juni 1992 Spuenien a Portugal
* de 6. November 1992 Griicheland
* den 28. Abrëll 1995 Éisträich
* den 19. Dezember 1996 Dänemark, Schweden, Finnland, Norwegen an Island
* den 1. Mee 2004  d'Tschechesch Republik, Estland, Ungarn, Lettland, Litauen, Malta, Polen, Slowakei a Slowenien
* den 1. Januar 2007 Bulgarien a Rumänien
* den 1. Juli 2013 Kroatien

Duerch e Protokoll am Traité vun Amsterdam gouf d'Schengener Ofkommes an den 'Acquis' vun der Europäescher Unioun iwwerholl, an dofir sinn déi zéng Länner, déi am Mee 2004 bäigetruede sinn, automatesch Memberen. D'Vereenegt Kinnekräich (a wéinst den oppene Grenzen tëscht Nordirland an der Republik Irland och déi leschtgenannten) maachen awer bis op Weideres net mat. De 16. Oktober 2004 huet d'Net-EU-Land Schwäiz ënnerschriwwen, dem Schengen-Raum bäizetrieden. Et ass den 12. Dezember 2008 fir de Landverkéier a Kraaft getrueden. Enn Mäerz 2009 mam Summerfluchplang koum de Loftverkéier debäi.
 
Déi praktesch Ëmsetzung geschouch no an no, mat siwe Länner am Juni 1995 (déi fënnef éischt plus Spuenien a Portugal). 1997 koumen Éisträich an Italien no. A Griicheland sollt d'Konventioun zwar vun 1997 u gëllen, praktesch war dat awer eréischt vun 2000 un de Fall. Déi Skandinavesch Länner, déi virdrun och schonn eng Struktur ënnereneen haten, déi bal d'selwecht war, hunn d'Schengener Ofkommes de 25. Mäerz 2001 ëmgesat.

An den zéng neien EU-Memberstaate vum Bäitrëtt vun 2004, ausser Zypern, ass de Schengen-Raum den 21. Dezember 2007 (fir Land- a Miergrenzen) an den 30. Mäerz 2008 (fir Loftgrenzen) a Kraaft getrueden. Fir Zypern steet nach keen Datum fest. Kroatien ass 2023 bäigetrueden; den 1. Januar fir Landgrenzen an de 26. Mäerz fir de Fluchverkéier. Rumänien a Bulgarie sinn 2024 bäigetrueden; den 31. Mäerz fir Fluch- a Schëffverbindungen, an den 1. Januar 2025 fir Landgrenzen.

## Wat steet dran?
De Prinzip vum Schengener Ofkommes ass d'ongehënnert Zirkulatioun vu Persounen a Wueren tëscht de Memberstaaten, ouni op der Grenz kontrolléiert ze ginn. Dat heescht am Géigenzuch, datt d'Schenge-Staaten hir baussenzeg Kontrolle koordinéieren.

D'Schengener Ofkommes gesäit och fir, datt Informatiounen iwwer Leit, déi sech net (méi) an engem Schengen-Land ophalen däerfen, oder vun der Police gesicht ginn, mat deenen anere Schengen-Länner gedeelt ginn, an dat mat Hëllef vum sougenannte Schengener Informatiounssystem (SIS).

## 1995 – 2025: 40 Joer Schengener Ofkommes
Fir de 40. Anniversaire vum Schengener Ofkommes ze feieren, waren de 14. a 15. Juni 2025 eng Rëtsch Festivitéiten zu Schengen organiséiert ginn. Déi offiziell Zeremonie war a Presenz vum Grand-Duc Henri a senger Schwëster, der Prinzessin Marie-Astrid.

Pénktlech fir d'40-Joer-Feierlechkeeten huet déi renovéiert MS Princesse Marie-Astrid nees zu Schengen um Quai ugeluecht, wou se elo ë.&nbsp;a. als Muséesschëff läit a wou een Erklärungen iwwer d'Entwécklung vun Europa an absënns de Schengen-Raum kritt.

## Literatur
*Cedric Sangaletti, 2008. Schengen. In: *Lieux de mémoire au Luxembourg. Erinnerungsorte in Luxemburg*. 2. Editioun, S. 221-226. S. Kmec, B. Majerus, M. Margue, P. Peporte, éditeurs. éditions saint-paul, Lëtzebuerg. ISBN 978-2-87963-705-1

## Kuckt och
* Schengen
* Schengen-Raum
* Europäesch Unioun
* Traité vu Prüm

## Um Spaweck

* Säit um EU-Server ''Europa''
*  Les Accords de Schengen vum Dr Alexis Pauly, Maître de conférences à l'IEAP